‘Vermiste’ polisieman in die sop‘n Foto van konst. Siviwe Ntengu wat versprei is. ŉ Polisiebeampte van die Oos-Kaap is in die sop nadat hy salig gelê en slaap het terwyl ŉ span van sy kollegas na hom gesoek het nadat hy as vermis aangemeld is. Kapt. Andre Beetge, polisiewoordvoerder, het gesê ŉ soektog na konst. Siviwe Ntengu (23) is van stapel gestuur nadat hy Sondag omstreeks 16:00 die laaste keer gesien is toe hy sy huis in Bandlastraat in Wells Estate in Port Elizabeth verlaat het. “Hy het met sy private voertuig gery en was op pad na die All Saints-opleidingsentrum in Bisho, maar het nooit by sy eindbestemming opgedaag nie,” het Beetge gesê. Ntengu se ma, by wie hy woon, het hom as vermis by die Swartkops-polisiestasie aangemeld en ŉ soektog na hom van stapel gestuur. Die polisie het ook ŉ verklaring uitgereik waarin hulle ŉ beroep op die publiek doen om die ondersoekspan te nader indien enigiemand meer inligting oor Ntengu se verdwyning het. Volgens Beetge is Ntengu Maandag in die vroeë oggendure opgespoor waar hy in sy voertuig in die Joe Slovo- informele nedersetting in Kwadwesi geslaap het. Genl.maj. Dawie Rabie, bevelvoerder van die Motherwell-polisiegroepering, het beveel dat ŉ volledige ondersoek van stapel gestuur word om vas te stel hoekom Ntengu versuim het om vir ŉ kursus aan te meld en veroorsaak het dat polisiehulpbronne gebruik is om na hom as ŉ “vermiste persoon” te soek. “Wangedrag deur lede sal geensins geduld word nie en sou dit bewys word dat hy skuldig is aan gedrag wat teen ons departementele gedragskode is, sal die nodige stappe gedoen word,” het Rabie gesê.